晚年辟地为圃僭用老坡和靖节归田园居六韵 其一
太湖三万顷，湖中东西山。谋隐愧不早，欲往嗟衰年。道南地夷旷，半占龟鱼渊。断岸连疏村，浮云栖平田。得此愿可酬，不啻湖山间。瞻彼闵子巷，卜居千载前。犹存六七舍，古柳生青烟。邻曲来无时，为予喜欲颠。畴知在尘境，中有风月閒。吾将老此乡，草木俱欣然。
主题：田园
情感：喜悦